Qashqadaryolik momo 91 yoshida tug‘ilganlik guvohnomasini oldi

Davlat xizmatlari markazi xodimlari Qashqadaryo viloyatining Qarshi tumanidagi xonadonlardan birida kutilmagan voqeaga duch keldi. Bu haqda “Daryo”ga Davlat xizmatlari agentligi matbuot xizmati ma’lum qildi.

Gap shundaki, 91 bahorni qarshilagan Rajab momoning hech qanday hujjati yo‘q ekan.
Markaz xodimlari ko‘magi bilan 1928-yilda dunyoga kelgan Rajab Rahmatovaga tug‘ilganlik to‘g‘risidagi dalolatnoma yozuvi tiklanib, unga tug‘ilganlik haqidagi guvohnoma topshirildi.
Onaxonga shu asosda fuqarolik pasporti rasmiylashtirildi.